Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3360

3. Tovább kell folytatni olyan programok kidolgozását és megvalósítását, amelyek az egyes munkaerőpiaci szempontból hátrányos helyzetű csoportok munkába való visszailleszkedését segítik. 3.1. A tartósan munkanélküliek közül azon rétegek problémáját, amelyek munkába való bevonására személyiségi, életviteli gondok miatt nyilvánvalóan nincs lehetőség, elsősorban a szociális ellátás keretében indokolt kezelni. A cigányság foglalkoztatási esélyeinek növelése a képzésen túl a foglalkoztatáshoz kapcsolódó megkülönböztetett támogatásokat is indokolttá teszi. 3.2. Az elmúlt években a nők között közel megduplázódott azoknak az aránya, akik szociális-jóléti ellátásból vagy egyéb jövedelemforrásból élnek. A nők foglalkoztatási helyzetének kedvezőtlen alakulása különösen egyes csoportok, mint pl. az idősebb korúak, a keresett szakképzettséggel nem rendelkezők, a gyermekgondozási szabadságról, a GYES-ről munkába visszatérni kívánó nők esetében érzékelhető. E gondok megoldására az eddiginél nagyobb figyelmet kell fordítani. 3.3. Megkülönböztetett figyelmet igényel a rehabilitációra szoruló munkavállalók problémáinak kezelése. A megváltozott munkaképességű emberek munkaerőpiaci esélyeinek javítása érdekében fel kel gyorsítani a foglalkoztatási rehabilitáció orvosi, jogi, érdekeltségi feltételeinek kiépítését. Ennek keretében a foglalkoztatás szerkezetére tekintettel korszerűsíteni kell a munkahelyeken folyó foglalkozási rehabilitáció szabályozását, egyidejűleg megteremtve a megváltozott munkaképességűek megfelelő munkajogi védelmét, valamint folytatni kell a fogyatékos és a hátrányos helyzetű fiatalok szakképzésével kapcsolatos fejlesztéseket. A munkáltatói érdekeltség rendszerét át kell alakítani, hogy az jobban legyen összhangban a rehabilitációs foglalkoztatási kötelezettséggel, segítse elő a kisvállalkozások rehabilitációban való szerepvállalását, egyidejűleg a támogatás feltételei legyenek figyelemmel a munkaképességváltozás mértékére is. VII. A foglalkoztatási kapcsolatok fejlesztése

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes